十三日南湖之集賓主六人謹成詩十韵拜呈
作者：孔平仲
朝代：宋

paragraphs: 律管秋灰動，銖衣暑服輕。
居官半舜牧，環坐列周卿。
攬轡湖邊集，談經席上傾。
逸交希李白，奇策擬陳平。
博奕休言戲，韜鈐且議兵。
續箋詩義白，重演卦爻成。
午日停龍馭，西風駐鷁程。
弓鈞寒力壯，天暮霽華明。
綠野接鄉遂，良辰推甲庚。
浴沂人已散，終日夢魂清。